《海珠饯别 其一》
明代·岑用宾

狂澜东注象溟雄，砥柱天南在此中。晓日梵宫销万劫，秋光祖席送孤蓬。

萍踪冉冉随流水，云树茫茫接太空。捧檄不须重怅望，从来清白是家风。

作者简介：明广东顺德人，字允穆。嘉靖三十八年进士。授南京户科给事中。多所论劾。隆庆初尝论高拱狠愎，拱恶之，出为绍兴知府，再谪宜川县丞，卒。有《小谷集》。